Áhorfendur sem ætla á leik Víkings og Leiknis í úrvalsdeild karla í fótbolta á morgun þurfa að skila neikvæðum niðurstöðum úr hraðprófi. Lokaumferð Íslandsmótsins verður á morgun.
Lokaumferð Íslandsmótsins verður spiluð klukkan tvö á morgun. Þar ræðst meðal annars hvort það verður Víkingur eða Breiðablik sem verður Íslandsmeistari. Til að mega taka á móti sem flestum áhorfendum þurfa áhorfendur að framvísa neikvæðum niðurstöðum úr hraðprófi þar sem skimað er fyrir kórónuveirunni. Víkingur hefur verið sérlega duglegur að hvetja sitt fólk til að drífa sig í hraðpróf og mæta svo í Víkina á morgun þar sem Víkingur tekur á móti Leikni og getur með sigri orðið Íslandsmeistari í fyrsta sinn í 30 ár.
Skautakonan Aldís Kara Bergsdóttir fékk 39,92 stig fyrir æfingar sínar í skylduæfingar sínar á úrtökumóti fyrir vetrarólympíuleikana sem verða í Peking í febrúar. Úrtökumótið er haldið í Nebelhorn í Þýskalandi. Alls keppa 37 konur í kvennaflokki listhlaupsins í Nebelhorn. Allar nema fjórar þeirra eru í sömu erindagjörðum og Aldís Kara, að berjast um síðustu lausu sætin inn á Ólympíuleikana í febrúar. Keppnin er hörð, því aðeins sex Ólympíusæti eru í boði. Aldís Kara er aðeins nýfarin að keppa í fullorðinsflokki og því er hún ekki síður að sækja sér reynslu með þátttöku á úrtökumótinu í Þýskalandi. Hún er í 31. sæti eftir stutta prógram. Alysa Liu frá Bandaríkjunum er efst sem stendur í keppninni, en hún halaði inn 70,86 stig. Liu varð bandarískur meistari 2019 og 2020 og því alls enginn aukvisi. Keppt verður í frjálsum æfingum, sem er seinni hluti keppninnar í fyrramálið. Keppnin hefst klukkan 8:00 að íslenskum tíma.
Kvennalið Hauka vann portúgalska liðið Unaio Sportiva með fimm stigum, 81-76 í gærkvöld . Haukar eru því í þokkalegustu málum fyrir seinni leikinn sem verður spilaður á Asoreyjum eftir slétta viku.
Þrír leikir voru spilaðir í úrvalsdeild karla í handbolta í gærkvöld. Fram vann Selfoss, 29-23. KA sigraði Víking, 23-18 og FH hafði betur á móti Gróttu, 25-22. Einn leikur verður spilaður í deildinni í kvöld. Þá tekur Afturelding á móti Haukum klukkan hálfátta.